Document ID: 32013D0498

KOMISJONI RAKENDUSOTSUS,
10. oktoober 2013,
liidu rahalise toetuse kohta Eestis, Lätis, Leedus ja Poolas võetud järelevalve- ja muude erakorraliste meetmete jaoks, mida rakendati naabruses asuvates kolmandates riikides leviva sigade Aafrika katku vastu
(teatavaks tehtud numbri C(2013) 6540 all)
(Ainult eesti-, läti-, leedu- ja poolakeelne tekst on autentsed)
(2013/498/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artiklit 8,
võttes arvesse Euroopa Parlamendi ja nõukogu 25. oktoobri 2012. aasta määrust (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega muudetakse nõukogu määrust (EÜ, Euratom) nr 1605/2002, (2) eriti selle artiklit 84,
ning arvestades järgmist:
(1)
Sigade Aafrika katk on tavaliselt surmaga lõppev kodu- ja metssigade nakkuslik viirushaigus, mis põhjustab tõsiseid häireid elussigade ja sigadest saadud toodete liidusiseses kaubanduses ning ekspordis kolmandatesse riikidesse.
(2)
Pärast kinnitust sigade Aafrika katku levimise kohta Gruusias 2007. aastal levis haigus Vene Föderatsiooni, kus on teatatud mitmetest haiguspuhangutest sigade ja metssigade hulgas kogu Venemaa Euroopa osas. Lisaks teatas Valgevene 2013. aasta juunis, et kinnitust on leidnud sigade Aafrika katku puhang kodusigade hulgas Grodno piirkonnas, mis asub umbes 40 km kaugusel Leedu piirist ning Poola piiri lähedal.
(3)
Sigade Aafrika katku levimine Euroopa Liiduga piirnevates riikides kujutab endast otsest ohtu liidu seakasvatusmajanditele, kuna haiguskolletega kolmandatest riikidest võib viirus nende riikidega piirnevatesse liikmesriikidesse sisse tulla nakkuspiirkondadest pärit metssigadega või elusloomi või loomasööta transportivate sõidukitega või sigadest saadud toodete ebaseaduslikul toomisel liitu.
(4)
Risk sigade Aafrika katku liitu sissetoomiseks on suurem Eestis, Lätis, Leedus ja Poolas, kuna seda haigust esineb ja see levib nende riikidega piirnevatel aladel Valgevenes ja Vene Föderatsioonis. Kõnealused liikmesriigid on teatanud komisjonile ja teistele liikmesriikidele meetmetest, mida nad kavatsesid võtta oma territooriumide ja teiste liikmesriikide kaitseks.
(5)
Eesti, Läti, Leedu ja Poola võtsid kasutusele järelevalvemeetmed sigade Aafrika katku varajaseks avastamiseks nii mets- kui ka kodusigade hulgas ja on nõukogu direktiiviga 2002/60/EÜ (3) kooskõlas koostatud hädaolukorra lahendamise plaani raames suurendanud teadlikkust ja valmisolekut selle haiguse suhtes, et tagada kiire reageerimine, juhul kui sigade Aafrika katk peaks sisse toodama. Leedu on otseselt ohustatud sigade Aafrika katkust piiri taga Valgevenes. Selleks, et vähendada haiguse leviku riski oma territooriumil, juhul kui haigus peaks sisse toodama, kavatseb Leedu luua Leedu-Valgevene piirile 10 km laiuse puhvertsooni, milles vähendatakse vastuvõtlike peremeesloomade asustustihedust sigade tapmise soodustamise teel ja hoides ära seakasvatusmajandite taasasustamist.
(6)
Metssead, kes ületavad haiguskolletega kolmandate riikide ja ELi piire, võivad sigade Aafrika katku sisse tuua, eriti mõnes intensiivse põllumajandusega piirkonnas, kus põllukultuurid metssigu ligi tõmbavad. Lühiajalise riskileevendusmeetmena, millega üritatakse riski vähendada ja mis põhineb esialgsetel kättesaadavatel teadusuuringute andmetel sünteetilisi lõhnaaineid sisaldavate repellentide tõhususe kohta, mille kohaselt võib eeldada nende suhteliselt suurt tõhusust ja pikaajalist kestvust, kavatseb Leedu kasutada neid repellente mõnes oma territooriumi idapiiri lähedases piirkonnas, et metssigu maisi- ja muude kultuuride põldudest eemale peletada.
(7)
Sigade Aafrika katkuga võimalikus kontaktis olnud sõidukite puhastamine ja desinfitseerimine on üks ettevaatusabinõusid sigade Aafrika katku liitu sissetoomise vastu. Seetõttu on komisjoni rakendusotsusega 2013/426/EL (4) sätestatud teatavad meetmed, millega hoitakse ära sigade Aafrika katku sissetoomine liitu Valgevenest ja Vene Föderatsioonist, ning on ette nähtud, et sõidukid, millega on veetud elusloomi ja sööta ning mis sisenevad liitu nakkuspiirkondadest, on nõuetekohaselt puhastatud ja desinfitseeritud ning et puhastamine ja desinfitseerimine on nõuetekohaselt dokumenteeritud.
(8)
Olenemata komisjoni määruse (EÜ) nr 206/2009 (5) sätetest ei saa pidada tühiseks riski, et sigade Aafrika katk tuuakse liitu sisse sealihast saadud tooteid sisaldavate isiklike saadetistega, mida saadetakse posti teel või tuuakse eelkõige Valgevenest ja Vene Föderatsioonist saabuvate reisijate pagasiga, ning see nõuab täiendavat kontrolli sisenemiskohtades.
(9)
Lisaks tuleks sihipäraste teadlikkuse parandamise kampaaniate abil teavitada mitmesuguseid sidusrühmi, sh veterinaararste, kutselisi ja mittekutselisi põllumajandusettevõtjaid, veoautojuhte, tolliametnikke ja reisijaid, ja laiemat üldsust riskidest, mis kaasnevad sigade Aafrika katku sissetoomisega, ja selle tagajärgedest.
(10)
2013. aasta augusti esimesel nädalal esitasid Eesti, Läti, Leedu ja Poola oma plaanid ning esialgsed hinnangulised kulud erakorraliste meetmete rakendamiseks piirkondades, kus on Valgevenest ja Vene Föderatsioonist sigade Aafrika katku sissetoomise risk. Taotletakse töötajate rahalist toetust, et tagada esitatud plaanides ettenähtud järelevalvemeetmete rakendamine. Komisjon analüüsis plaane liidu rahalise toetuse saamiseks ja leidis, et need on kooskõlas direktiiviga 2002/60/EÜ.
(11)
Eesti, Läti, Leedu ja Poola võetud meetmeid haiguse liitu sissetoomise riski otseseks vähendamiseks, nimelt sõidukite puhastamist ja desinfitseerimist, tuleks kaasfinantseerida100 % määraga.
(12)
Eesti, Läti, Leedu ja Poola võetud täiendavaid järelevalvemeetmeid suurema haiguse sissetoomise riskiga piirkondades ning meetmeid, mis võeti neis liikmesriikides teadlikkuse suurendamise kampaania raames, tuleks kaasrahastada 50 % määraga.
(13)
Leedu võetud meetmeid kasutada repellente kindlates suure riskiga piirkondades idapiiri lähedal, et vähendada haiguse metssigadega liitu sissetoomise riski, tuleks kaasrahastada 50 % määraga. Leedu võetud erimeetmeid sigade asustustiheduse vähendamiseks Valgevene piiril tuleks kaasrahastada 30 % määraga.
(14)
Meetmete kiireloomulisuse tõttu peaksid Eesti, Läti, Leedu ja Poola alates 2. juulist 2013 (erakorralistest meetmetest teatamise kuupäev) kantud kulud olema abikõlblikud liidu rahalise toetuse saamiseks.
(15)
Otsuse 2009/470/EÜ artikli 8 lõikega 3 on ette nähtud, et tuleb sätestada toetuse saamise tingimustele vastavad kulutused ja liidu rahalise toetuse tase. Võttes arvesse vajadust vältida ülemääraseid kulutusi liidu eelarvest, tuleb kehtestada maksimaalsed summad, mis oleksid mõistlikul tasemel maksed teatavate järelevalvemeetmete eest.
(16)
Mõistlik ülempiir kajastab materjali või teenuste ostmiseks tehtud makset, mis on proportsionaalne turuhindadega. Kuni komisjon teostab kohapealseid kontrollimisi, on nüüd vaja heaks kiita liidu konkreetne rahaline toetus Eestile, Lätile, Leedule ja Poolale.
(17)
Rahaline toetus makstakse välja tingimusel, et kavandatud tegevus on tegelikult ellu viidud ja ametiasutused on esitanud komisjonile kogu vajaliku teabe.
(18)
Kuna Eesti, Läti, Leedu ja Poola esitatud ning 2013. aastal täideviidud erimeetmete kavad sigade Aafrika katku sissetoomise vastu Valgevenest ja Vene Föderatsioonist on piisavalt üksikasjalik raamistik komisjoni delegeeritud määruse (EL) nr 1268/2012 (6) artikli 94 tähenduses, siis on käesolev otsus rahastamisotsus toetuste andmise tööprogrammis ettenähtud kulutuste jaoks.
(19)
Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Seoses 2013. aastal Eesti, Läti, Leedu ja Poola võetud erakorraliste meetmetega kaitseks sigade Aafrika katku vastu on neil liikmesriikidel õigus konkreetsele liidu toetusele kulude eest, mis kanti seoses järelevalvemeetmete rakendamisega ning seroloogiliste ja viroloogiliste laboratoorsete uuringutega, mis tehti nendes liikmesriikides pärast 1. juulit 2013 kodu- ja metssigadelt seire käigus saadud proovidega.
2. Liidu rahaline toetus moodustab 50 % kulutustest, mida Eesti, Läti, Leedu ja Poola kannavad lõikes 1 nimetatud meetmete rakendamisel, ja selle ülemmäär on:
i)
Eesti puhul 15 000 eurot;
ii)
Läti puhul 80 000 eurot;
iii)
Leedu puhul 46 000 eurot;
iv)
Poola puhul 20 000 eurot.
3. Eestile, Lätile, Leedule ja Poolale hüvitatakse lõikes 1 osutatud meetmetega seotud kulud keskmiselt järgmiste maksimumsummade ulatuses:
i)
0,5 eurot iga kontrollitud kodusea kohta;
ii)
5 eurot iga kontrollitud metssea kohta;
iii)
2 eurot ELISA-testi kohta;
iv)
10 eurot PCR-testi kohta;
v)
10 eurot viroloogilise testi kohta.
4. Liidu rahalise toetuse saamiseks loetakse abikõlblikeks liikmesriikide kantud kulud lõikes 1 osutatud meetmete rakendamisel; kõnealused kulud on seotud järgmisega:
a)
laboratoorsed uuringud:
i)
testikomplektide, reaktiivide ning kõigi identifitseeritavate ja just laboriuuringute tegemiseks kasutatud tarvikute ostmine;
ii)
laboris täielikult või osaliselt uuringute tegemiseks palgatud töötajad, nende tööalasest staatusest olenemata;
b)
täielikult või osaliselt programmide raames muude järelevalvemeetmete kui laboriuuringute rakendamiseks palgatud töötajad, nende tööalasest staatusest olenemata;
c)
üldkulud mahus 7 % punktides a ja b osutatud kulude summast.
Punkti a alapunktis ii ja punktis b osutatud personalikulud on piiratud tegeliku töötasuga koos sotsiaalkindlustusmaksete ja muude kuludega, mis arvatakse töötasu hulka.
Artikkel 2
1. Seoses 2013. aastal võetud erakorraliste meetmetega kaitseks sigade Aafrika katku vastu on Eestil, Lätil, Leedul ja Poolal õigus saada liidu eritoetust kulutuste eest, mis tehti pärast 1. juulit 2013 tarbekaupade ja seadmete ostmiseks puhastamise ja desinfitseerimise toimingute jaoks kõnealustes liikmesriikides.
2. Liidu rahaline toetus moodustab 100 % kulutustest, mida Eesti, Läti, Leedu ja Poola kannavad lõikes 1 nimetatud meetmete rakendamisel, ja selle ülemmäär on:
a)
Eesti puhul 20 000 eurot;
b)
Läti puhul 735 000 eurot;
c)
Leedu puhul 738 000 eurot;
d)
Poola puhul 98 000 eurot.
Artikkel 3
1. Seoses 2013. aastal võetud erakorraliste meetmetega kaitseks sigade Aafrika katku vastu on Eestil, Lätil, Leedul ja Poolal õigus saada liidu eritoetust kulutuste eest, mis tehti pärast 1. juulit 2013 kõnealustes liikmesriikides teadlikkuse suurendamise kampaania jaoks.
2. Liidu rahaline toetus moodustab 50 % kulutustest, mida Eesti, Läti, Leedu ja Poola kannavad lõikes 1 nimetatud meetmete rakendamisel, ja selle ülemmäär on:
a)
Eesti puhul 10 000 eurot;
b)
Läti puhul 14 000 eurot;
c)
Leedu puhul 40 000 eurot;
d)
Poola puhul 25 000 eurot.
Artikkel 4
1. Seoses 2013. aastal võetud erakorraliste meetmetega kaitseks sigade Aafrika katku vastu on Leedul õigus saada liidu eritoetust kulutuste eest, mis tehti pärast 1. juulit 2013 metssigade repellentide ostmiseks, et kasutada neid suure riskiga piirkondades Leedus.
2. Liidu rahaline toetus moodustab 50 % Leedu kulutustest lõikes 1 nimetatud toimingutele ning toetuse ülemmäär on 30 000 eurot.
Artikkel 5
1. Seoses 2013. aastal võetud erakorraliste meetmetega kaitseks sigade Aafrika katku vastu on Leedul õigus saada liidu eritoetust kulutuste eest, mis tehti selleks, et kompenseerida sigade omanikele kahju, mis tulenes sigade varasest tapmisest 10 km laiuses puhvertsoonis Valgevene piiri ääres.
2. Liidu rahaline toetus moodustab 30 % Leedu tehtavatest kulutustest ning toetuse ülemmäär on 600 000 eurot.
Artikkel 6
1. Artiklites 1-4 osutatud liidu rahaline toetus makstakse välja järgmistel alustel:
a)
I lisa kohaselt koostatud lõplik tehniline aruanne, mis käsitleb artiklis 1 osutatud järelevalvemeetmete tehnilist teostamist ning sisaldab ajavahemikul 2. juulist kuni 31. detsembrini 2013 saavutatud tulemusi;
b)
II lisa kohane elektrooniline lõplik finantsaruanne kantud kulude kohta ajavahemikul 2. juulist 2013 kuni 31. detsembrini 2013;
c)
kõikide vastavalt otsuse 2009/470/EÜ artikli 11 lõikele 1 teostatud kohapealsete kontrollimiste tulemused.
Punktides a ja b osutatud aruandeid toetavad dokumendid peavad olema kättesaadavad, et komisjon saaks teostada punktis c osutatud kohapealset kontrolli.
2. Lõike 1 punktides a ja b osutatud lõplik tehniline aruanne ja lõplik finantsaruanne esitatakse hiljemalt 30. aprilliks 2014. Selle tähtpäeva ületamise korral, v.a nõuetekohaselt põhjendatud viivitused, vähendatakse liidu rahalist eritoetust 25 % tähtaja ületanud iga kuu eest.
Artikkel 7
Käesolev otsus on adresseeritud Eesti Vabariigile, Läti Vabariigile, Leedu Vabariigile ja Poola Vabariigile.
Brüssel, 10. oktoober 2013

Labels: 2
19
5
6
18